CELEX: 32015D2089
Language: lt
Date: 1447113600000
Title: 2015 m. lapkričio 10 d. Tarybos įgyvendinimo sprendimas (ES) 2015/2089, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

19.11.2015   
            
            
               LT
            
            
               Europos Sąjungos oficialusis leidinys
            
            
               L 302/107
            
         TARYBOS ĮGYVENDINIMO SPRENDIMAS (ES) 2015/2089
   2015 m. lapkričio 10 d.
   kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               pagal Direktyvos 2006/112/EB 287 straipsnio 15 punktą Slovėnijai leidžiama nuo pridėtinės vertės mokesčio (PVM) atleisti apmokestinamuosius asmenis, kurių metinė apyvarta yra ne didesnė kaip 25 000 EUR;
            
         
               (2)
            
            
               Tarybos įgyvendinimo sprendimu 2013/54/ES (2) Slovėnijai buvo leista iki 2015 m. gruodžio 31 d. ir nukrypstant nuo Direktyvos 2006/112/EB 287 straipsnio 15 punkto nuo PVM atleisti apmokestinamuosius asmenis, kurių metinė apyvarta yra ne didesnė kaip 50 000 EUR;
            
         
               (3)
            
            
               2015 m. gegužės 27 d. ir 2015 m. birželio 17 d. Komisijoje užregistruotais laiškais Slovėnija paprašė toliau leisti taikyti priemonę, kuria nukrypstama nuo Direktyvos 2006/112/EB 287 straipsnio 15 punkto, siekdama ir toliau nuo PVM atleisti apmokestinamuosius asmenis, kurių metinė apyvarta yra ne didesnė kaip 50 000 EUR. Taikant tą priemonę apmokestinamieji asmenys toliau būtų atleidžiami nuo tam tikrų ar visų su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose;
            
         
               (4)
            
            
               2015 m. birželio 24 d. laišku Komisija kitoms valstybėms narėms pranešė apie Slovėnijos prašymą. 2015 m. birželio 25 d. laišku Komisija pranešė Slovėnijai, kad turi visą prašymui įvertinti būtiną informaciją;
            
         
               (5)
            
            
               remiantis Slovėnijos pateikta informacija, 2013 m. pabaigoje 51,45 % PVM mokėtojų apmokestinama apyvarta buvo mažesnė nei 50 000 EUR ir sudarė tik 1 % visų PVM pajamų;
            
         
               (6)
            
            
               atsižvelgiant į tai, kad dėl šios didesnės ribos sumažėjo mažųjų įmonių PVM prievolės ir kad tokios įmonės ir toliau gali pasirinkti taikyti įprastines PVM procedūras, kaip nustatyta Direktyvos 2006/112/EB 290 straipsnyje, reikėtų leisti Slovėnijai tą priemonę taikyti papildomu nustatytos trukmės laikotarpiu;
            
         
               (7)
            
            
               nukrypti leidžianti nuostata nedaro poveikio Sąjungos nuosaviems ištekliams, gaunamiems iš PVM, nes Slovėnija turi apskaičiuoti kompensaciją pagal Tarybos reglamento (EEB, Euratomas) Nr. 1553/89 (3) 6 straipsnį;
            
         
               (8)
            
            
               todėl Įgyvendinimo sprendimas 2013/54/ES turėtų būti atitinkamai iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2013/54/ES 2 straipsnio antroje pastraipoje data „2015 m. gruodžio 31 d.“ pakeičiama data „2018 m. gruodžio 31 d.“
   2 straipsnis
   Šis sprendimas įsigalioja pranešimo apie jį dieną.
   3 straipsnis
   Šis sprendimas skirtas Slovėnijos Respublikai.
   
      Priimta Briuselyje 2015 m. lapkričio 10 d.
      
         
            Tarybos vardu
         
         
            Pirmininkas
         
         P. GRAMEGNA
      
   
   
      (1)  OL L 347, 2006 12 11, p. 1.
   
      (2)  2013 m. sausio 22 d. Tarybos įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 22, 2013 1 25, p. 15).
   
      (3)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).